‘কবিচন্দ্রপুর থেকে ধানমন্ডি অতঃপর মারফত আলী’ বর্ণিত হয়েছে গ্রাম্য কৃষকদের ধনী চিত্রশিল্পী সন্তানের বাড়িতে অসহ্য মিথ্যার মধ্যে নিজেকে নিরন্তর ক্ষত-বিক্ষত হওয়ার মধ্যে। আন্তর্জাতিক পর্যায়ে পরিচিতি পাওয়া এই শিল্পীর পিতার সাক্ষাৎকার নিতে এলে তাকে যেভাবে পূর্বপুরুষদের ধনাঢ্য জীবনের কথা, শুদ্ধ কথা অন্তত নিষ্ঠুরতার সঙ্গে শেখানো হয়, মারফত আলীর বেদনা, এই বাড়ি ছেড়ে পালিয়ে যাওয়া আমাদের হৃদয় স্পর্শ করলেও চিত্রকরের চরিত্র অনেকটাই আরোপিত মনে হয়েছে। আর এদেশের কোনো চিত্রকরের সাক্ষাৎকার নিতে এসে যাঁরা সাক্ষাৎকার নিতে আসেন, তাঁরা অভ্যস্তই থাকেন শিল্পীর বাবা যে-কোনো অবস্থার মানুষই হতে পারেন। আর চিত্রকর-শিল্পীরা তো তাদের বাপ-দাদাদের দৈন্যের কাহিনিই বেশি বলে যদ্দুর জানি। এ-গল্পের কিছু বর্ণনা, ‘যার শৈশব কৈশোর কেটেছে জামবুড়ার ফুটবল খেলে, বাজানের জন্য আউশ ধানের ভাত বয়ে নিয়ে, সাল ডুরাকাটা তহবন্দ পিন্দে শেখবাড়ির বিরাট আঙিনায় ষাঁড়ের লড়াই দেখে…’ – মারফত আলীর স্মৃতি আমাদের নস্টালজিক করে তোলে।